Document ID: 32011D0633

KOMISSION TÄYTÄNTÖÖNPANOPÄÄTÖS,
annettu 15 päivänä syyskuuta 2011,
rautatieinfrastruktuurirekisteriä koskevista yhteisistä eritelmistä
(tiedoksiannettu numerolla K(2011) 6383)
(ETA:n kannalta merkityksellinen teksti)
(2011/633/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon rautatiejärjestelmän yhteentoimivuudesta yhteisössä 17 päivänä kesäkuuta 2008 annetun Euroopan parlamentin ja neuvoston direktiivin 2008/57/EY (1) ja erityisesti sen 35 artiklan 2 kohdan,
ja katsovat seuraavaa:
(1)
Direktiivin 2008/57/EY 35 artiklan mukaan kunkin jäsenvaltion on varmistettava, että infrastruktuurirekisterit julkaistaan ja saatetaan ajan tasalle. Komission olisi hyväksyttävä rekisterin eritelmät Euroopan rautatieviraston, jäljempänä ’virasto’, laatiman luonnoksen pohjalta.
(2)
Jotta rekisterien tiedot olisivat helposti saatavilla eri jäsenvaltioissa, tarvitaan täydentäviä yhteisiä eritelmiä. Olisi kehitettävä EU:n virtuaalisena rautatieinfrastruktuurirekisterinä toimiva yhteinen tietopohjainen konekäyttöliittymä ja otettava se käyttöön samanaikaisesti kansallisten infrastruktuurirekisterien perustamisen ja tiedonkeruun kanssa. Jäsenvaltioiden olisi tehtävä viraston tuella yhteistyötä varmistaakseen, että rekisterit ovat toiminnassa, sisältävät kaikki tiedot, ovat yhteydessä toisiinsa ja että niillä on yhteinen käyttöliittymä.
(3)
Tässä päätöksessä säädetyt toimenpiteet ovat direktiivin 2008/57/EY 29 artiklan 1 kohdalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Tämän päätöksen liitteessä vahvistetaan direktiivin 2008/57/EY 35 artiklassa tarkoitetun infrastruktuurirekisterin yhteiset eritelmät.
2 artikla
1. Kunkin jäsenvaltion on varmistettava, että sen infrastruktuurirekisteri on tietokoneistettu ja täyttää 1 artiklassa tarkoitettujen yhteisten eritelmien vaatimukset kolmen vuoden kuluessa tämän päätöksen voimaantulosta.
2. Jäsenvaltioiden on varmistettava, että niiden rekisterit ovat yhteydessä toisiinsa ja 4 artiklassa tarkoitettuun yhteiseen käyttöliittymään kuuden kuukauden kuluessa siitä, kun käyttöliittymä on toimintakunnossa.
3 artikla
Viraston on julkaistava 1 artiklassa tarkoitettuja eritelmiä koskevat soveltamisohjeet viimeistään vuoden kuluttua tämän päätöksen voimaantulosta ja pidettävä ne ajan tasalla. Soveltamisohjeet sisältävät kunkin parametrin osalta viittauksen yhteentoimivuuden teknisten eritelmien (YTE) asiaankuuluviin lausekkeisiin.
4 artikla
1. Viraston on laadittava yksityiskohtaiset eritelmät, hallinnan kuvaus ja käyttöönottosuunnitelma a) yhteisen käyttöliittymän kehittämistä, testaamista, käyttöönottoa ja toimintaa sekä b) kansallisten rekisterien yhteen liittämistä varten. Viraston on toimitettava ne komissiolle viimeistään vuoden kuluttua tämän päätöksen voimaantulosta.
2. Edellä 1 kohdassa tarkoitettu yhteinen käyttöliittymä on verkkopohjainen sovellus, joka mahdollistaa pääsyn infrastruktuurirekisterien tietoihin Euroopan unionissa. Sen on oltava toimintakunnossa viimeistään kolmen vuoden kuluttua tämän päätöksen voimaantulosta.
3. Kun yhteentoimivuuden teknisten eritelmien kehittäminen sitä vaatii, viraston on suositeltava 1 artiklassa tarkoitettujen eritelmien ja tämän artiklan 1 kohdassa tarkoitettujen yksityiskohtaisten eritelmien saattamista ajan tasalle.
5 artikla
1. Jäsenvaltioiden on varmistettava, että tarvittavat tiedot kerätään ja viedään kansalliseen infrastruktuurirekisteriin 2-5 kohdan mukaisesti. Niiden on varmistettava, että nämä tiedot ovat luotettavia ja pidetään ajan tasalla.
2. Euroopan parlamentin ja neuvoston asetuksen (EU) N:o 913/2010 (2) liitteessä määriteltyjen tavaraliikennekäytävien infrastruktuureja koskevat tiedot on kerättävä ja vietävä kansalliseen infrastruktuurirekisteriin viimeistään kolmen vuoden kuluttua tämän päätöksen voimaantulosta.
3. Tiedot, jotka koskevat direktiivin 2008/57/EY voimaantulon jälkeen ja ennen tämän päätöksen voimaantuloa käyttöön otettuja infrastruktuureja, lukuun ottamatta 2 kohdassa tarkoitettuja tietoja, on kerättävä ja vietävä kansalliseen infrastruktuurirekisteriin viimeistään kolmen vuoden kuluttua tämän päätöksen voimaantulosta.
4. Tiedot, jotka koskevat ennen direktiivin 2008/57/EY voimaantuloa käyttöön otettuja infrastruktuureja, lukuun ottamatta 2 kohdassa tarkoitettuja tietoja, kerätään ja viedään kansalliseen infrastruktuurirekisteriin 6 artiklan 1 kohdassa tarkoitetun kansallisen täytäntöönpanosuunnitelman mukaisesti, kuitenkin viiden vuoden kuluessa tämän päätöksen voimaantulosta.
5. Tiedot, jotka koskevat ennen direktiivin 2008/57/EY voimaantuloa käyttöön otettuja yksityisiä sivuraiteita, on kerättävä ja vietävä kansalliseen infrastruktuurirekisteriin 6 artiklan 1 kohdassa tarkoitetun kansallisen täytäntöönpanosuunnitelman mukaisesti, kuitenkin viimeistään seitsemän vuoden kuluttua tämän päätöksen voimaantulosta.
6. Tiedot, jotka koskevat tämän päätöksen voimaantulon jälkeen käyttöön otettuja infrastruktuureja, on vietävä kansalliseen infrastruktuurirekisteriin heti, kun infrastruktuurit on otettu käyttöön ja 2 artiklan 1 kohdassa tarkoitettu rekisteri on perustettu.
6 artikla
1. Kunkin jäsenvaltion on laadittava tästä päätöksestä johtuvien velvoitteidensa täytäntöönpanoa varten kansallinen täytäntöönpanosuunnitelma ja aikataulu. Kansallinen täytäntöönpanosuunnitelma on toimitettava komissiolle viimeistään kuuden kuukauden kuluttua tämän päätöksen voimaantulosta.
2. Virasto koordinoi, seuraa ja tukee kansallisten infrastruktuurirekisterien käyttöönottoa. Sen on erityisesti perustettava kansallisten rekisterien perustamisesta ja ylläpitämisestä vastaavien yksikköjen edustajista muodostuva ryhmä, jota se johtaa. Näiden yksikköjen on toimitettava virastolle joka neljäs kuukausi raportti käyttöönoton etenemisestä. Viraston on tiedotettava komissiolle säännöllisesti tämän päätöksen täytäntöönpanon etenemisestä.
7 artikla
Tätä päätöstä sovelletaan 16 päivästä maaliskuuta 2012.
8 artikla
Tämä päätös on osoitettu jäsenvaltioille ja Euroopan rautatievirastolle.
Tehty Brysselissä 15 päivänä syyskuuta 2011.

Labels: 7
12
8
15